Zuma: ‘Stop xeno-moorde’Die polisie beheer die xenofobie in Durban se middestad (14 April 2015) Foto: @ECR_Newswatch, Twitter “Ek dink dit moet nou einde kry, want ons kan nie voortgaan om mekaar dood te maak nie,” het Zuma in ŉ voorafopgeneemde onderhoud gesê wat op die SAUK se radio- en televisiekanale uitgesaai is. “Wat in ons land gebeur, is onaanvaarbaar. Ons veroordeel die feit dat mense aangeval en vermoor word.” Talle polisiebeamptes is intussen in Johannesburg ontplooi uit vrees dat xenofobiese geweld daar kan opvlam nadat talle winkels wat aan buitelanders behoort Woensdag gesluit was en motoriste in die middestad se motors met klippe bestook is. Riah Phiyegah, nasionale polisiekommissaris, het gesê tot 800 polisiebeamptes is in KwaZulu-Natal ontplooi nadat xenofobiese geweld in Durban, Pietermaritzburg en Isipingo voorgekom het. Duisende buitelanders in KwaZulu-Natal is na plekke van veiligheid geneem. Zuma het ook in sy onderhoud gesê die regering is bewus van die mense in Suid-Afrika se frustrasie. “Ons kan nie aanvaar dat, wanneer daar uitdagings is, ons geweld gebruik veral teen ons broers en susters van die kontinent nie. Ons het al voorheen gesê dat hulle ons gehelp veg het vir ons vryheid toe ons in die moeilikheid was. Hulle het ons nie weggejaag nie.” Zuma het ŉ beroep vir kalmte gedoen. “Ons het die woede gesien en ons verstaan mense is gefrustreerd, ons doen ŉ beroep vir kalmte sodat ons die probleme kan oplos.” Die polisie in KwaZulu-Natal het gesê nagenoeg 80 mense is reeds in hegtenis geneem in verband met die geweld. News24